OzLabs/hebrew-wiki-articles huggingface dataset:
קדמת עדן (רומן)

קדמת עדן (באנגלית: East of Eden) הוא רומן מפתח מאת זוכה פרס נובל לספרות, ג'ון סטיינבק. הרומן התפרסם ב-1952 והוא משל לעלילת קין והבל על בסיס חוויותיו של סטיינבק מעמק סלינה שבקליפורניה. העלילה מתרחשת בין מלחמת האזרחים האמריקאית למלחמת העולם הראשונה ומגוללת את סיפורם של שני אחים ושני דורות.

==עלילת הספר==
הרומן מתחיל בתיאור של עמק סלינה שבקליפורניה וממשיך בתיאור של סמואל וליזה המילטון, מהגרים מאירלנד. הזוג מגדל תשעה ילדים במציאות לא קלה של שלהי המאה ה-19. סמוך לבגרותם, אדם טראסק רוכש את החווה הטובה ביותר בעמק סלינה. אדם סבל ילדות נוקשה לצד אחיו צ'ארלס. הוא עזב את בית הוריו אל הצבא ולאחר מכן נדד ברחבי היבשת. בנדודיו הסתבך בכמה מעשי ביזה ואף ביקש מצ'ארלס לשלם עבור בגדים שבזז. בהמשך אדם חוזר אל החווה בדיוק כשאביו נפטר ומוריש לכל אחד מהאחים 50,000 דולר. 

במקביל מתוארת הנערה קטי. היא סדיסטית, קרה, מחושבת ומניפולטיבית. היא גדלה בחווה סמוכה לחוות האחים ומשתמשת במיניותה כדי להשיג את מבוקשה. באחד הערבים היא מציתה את בית הוריה על יושביו והורגת את הוריה. בהמשך היא מוכית על ידי סרסור ומוטלת במצב קשה ליד חוות האחים. אדם לא מודע לעברה של קטי, מתאהב בה ונושא אותה לאישה. קטי מפתה את צ'ארלס מיד לאחר נישואיה לאחיו אדם. הזוג עובר להתגורר בעמק סלינה בעוד קטי בהריון ולא מרוצה מהריונה, ולבסוף יולדת תאומים. השאלה נשארת פתוחה מיהו אבי הילדים, אדם או צ'ארלס, או שמא כל אחד מהם הוא אבי עובר אחד. לאחר שקטי ילדה תאומים היא יורה באדם ובורחת. קטי הופכת להיות פרוצה בבית בושת מצליח, היא משנה את שמה לקייט ומתכוונת לכבוש את ליבו של הבעלים. המקום הופך לידוע בסדיזם. 

אדם נותר לגדל את ילדיו לבדו ונעזר בסמואל המילטון ובמשרת הסיני, ששמו לי. בהמשך העלילה מתוארות שיחותיהם הפילוסופיות של סמואל, אדם ולי. הם דנים על סיפור קין והבל ולי שכבר הפך להיות בן בית, טוען כי סיפור קין והבל לא תורגם כיאות לאנגלית. הוא מספר על השפה העברית ועל פירושים לסיפור התנ"כי בעברית.

התאומים כיילב (הצורה האנגלית של השם: כָּלֵב) ואהרון (משול לקין והבל) גדלים ללא ידיעה כי אמם היא קייט ולמעשה מעולם לא עזבה את העמק. בבגרותם כיילב מחליט לעבוד כחקלאי, בעוד אהרון בוחר להיות כומר. על רקע מלחמת העולם הראשונה, כיילב פותח בעסק עם אחד מבניו של סמואל. העסק מצליח מעבר לציפיותיו של כיילב. הוא מחליט 'לקנות את אהבת אביו' ומתכנן להעניק לאביו מתנה של 15,000 דולר בחג ההודיה ובמקביל אחיו אהרון חוזר מלימודיו. אווירת מתח אופפת את הבית. אדם אינו מקבל את מתנתו של כיילב ומבקש ממנו להחזיר כל פרוטה מאחר שהרווח נעשה על חשבון החיילים בחזית.

כנקמה, כיילב שכבר יודע מי היא קייט, לוקח את אחיו לבית הבושת ומראה לו את אמם. עולמו של אהרון נשבר לרסיסים. הוא בורח, מתגייס למלחמה ונהרג. כשאדם מגלה הוא מקבל שבץ מוחי ובעודו גוסס לי מתחנן לפניו שיסלח לבנו. הוא מברך את בנו בברכתו של האל לקין: 'תמשול'.

==הסרט==
הרומן קדמת עדן עובד לסרט באותו שם שיצא ב-1955 בכיכובו של ג'יימס דין. הסרט זכה בפרסי הגלובוס, קאן ובטקס פרסי האוסקר.

ב-1981 הופקה מיני סדרה קדמת עדן.

== קישורים חיצוניים ==

* 
* 
* 

== הערות שוליים ==

קטגוריה:ספרי 1952
קטגוריה:ספרי ג'ון סטיינבק
קטגוריה:נובלות
משלב דיבורי

משלב דיבורי (דִּבּוּרִיוּת או קולוקיאליזם, מלעז: Colloquialism) הוא משלב לשוני המדובר בפי כלל הציבור. הוא מבוסס על כללי השפה התקנית, אך אין בו הקפדה דקדקנית על חוקיה. כמו כן, המשלב הדיבורי כולל מילים או צירופים לשוניים שנפוצים בדיבור היומיומי, אך לרוב אינם מופיעים בשפה הרשמית והכתובה. 

הגבול בין ביטוי עגה (סלנג) לבין ניב דיבורי הוא אפור. חלק מהבלשנים מבחינים כי עגה נפוצה בקרב קבוצות שונות, הדוברות אותה שפה. אולם, קבוצה אחת לא תבין ביטוי עגה של קבוצה אחרת. לדוגמה, המונח הצה"לי 'פז"ם' המתאר ותק, ויובן בפי כל חייל, לא יובן בהכרח על ידי נער לפני גיוס. כמו כן, הביטוי "שלאגר" (שמשמעו להיט) לא תמיד יובן בפי הנוער. לעומת זאת, המשלב הדיבורי נפוץ בקרב כל דוברי השפה, מכיוון שגם הגורמים הרשמיים ביותר משתמשים במשלב הדיבורי בשפת היומיום. דוברים יכולים להכיר מאפיין לשוני או ביטוי מסוים אבל לא להשתמש בו. הסיבה לכך היא שהם מאמינים שהצורה לא תקנית. כמו כן, המצב יכול לנבוע מסיבות אידאולוגיות, דתיות וחברתיות. המשלב הדיבורי גמיש ומשתנה במשך הזמן. הוא מושפע מהלשון הכתובה ולהפך בחברות אורייניות. כמו כן, שפות זרות או כלי התקשורת יכולים לתרום למשלב הדיבורי.ישנם בלשנים שמסווגים את הסלנג כסוג של משלב דיבורי. עם זאת, לא כל משלב דיבורי הוא סלנג. לדידם, אם רוב דוברי השפה מכירים את הביטוי ואף משתמשים בו, הוא אינו נחשב לעגה אלא לניב דיבורי.

==דוגמאות==
שימוש בביטוי "אין לי כוח" מביע פעמים רבות תחושת עצלנות או חוסר רצון. ביטוי זה נפוץ בשפה היומיומית, אך נעדר כמעט לגמרי בשפה הרשמית. ביטויים דומים הם "לא בא לי", "לא נראה לי", "מה קורה", "מה העניינים", "סבבה". יש ביטויים משותפים כמו "שלום", "שנה טובה", "ביזיון", "משתתף בצערך".

רמת הדיבוריות יכולה להשתנות במקומות שונים. בישראל, כתוצאה מגודלה הקטן, ההבדלים הם קטנים יחסית, והדיבוריות אחידה יחסית. עם זאת, בעוד ברוב חלקי הארץ נפוצה המילה "בוחן", בחיפה נקרא בפי כל "בַּחַן". במרכז הארץ, היישוב טירת כרמל נקרא בשמו זה, בעוד באזור הצפון הוא נקרא "טירה".

ההבדל בשימוש במילה מסוימת משתנה בין המשלב הדיבורי לבין השפה הרשמית. לדוגמה, המילה "המון" שמשמעותה התקנית היא עַם, כמות גדולה של אנשים, או הקול שהם מייצרים. במשלב הדיבורי המילה "המון" מביעה את הביטוי "הרבה מאוד" - "המון כסף", "המון חברים".

במדינות דוברות האנגלית ניתן לשים לב בבירור לרמת הדיבוריות של מילים שונות. לדוגמה, מי סודה. במינסוטה ובלואיזיאנה, יחד עם קנדה נהוג לקרוא לסודה "פופ". בצפון מזרח ארצות הברית, במערבה הרחוק ובדרומה, מכונה המשקה "סודה". בניו אינגלנד הוא מכונה "טוניק", ובחלקים שונים בסקוטלנד "ג'ינג'ר".

רמת הדיבוריות משתנה גם עם השנים ולאורך ההיסטוריה. בעוד המילה קמצן היא יומיומית, ואף על פי כן, תקינה לכל דבר, המילים "כִּילַי" ו"צייקן" שמשמעותם זהה כמעט ולא באים לידי ביטוי בדיבור, אך כי תקינים גם הם. המילה "פחד" שגורה מאוד בשפה וגם היא תקינה. המילה "חַת", שמשמעותה גם כן פחד, לא שגורה, אך קיימת בדיבור. לכן, רמת הדיבוריות שלה נמוכה יותר. לעומת זאת, המילה "זלעפה" כמעט שאינה מופיעה בדיבור.
 
כאשר מעשירים את אוצר המילים, מתקשים הלומדים לא פעם לדעת אם מילה היא ניב דיבורי או נחשבת רשמית מאוד, כך שמשתרבבים למשפטים יומיומיים מילים לא דיבוריות ורשמיות. המילים הלא דיבוריות שנלמדו יכולות להפוך לדיבוריות אם אנשים רבים ישתמשו במילה.

קטגוריה:בלשנות
קטגוריה:ביטויים
קטגוריה:אטימולוגיה
בלנדוב

בלנדוב (בפולנית: Błędów) הוא כפר קטן במחוז גרוייץ בפרובינציה מזוביה במרכז פולין, כ-16 ק"מ מדרום מערב לגרוייץ ו-33 ק"מ מדרום מערב לוורשה. נכון ל-2009 התגוררו במקום כ-1,000 תושבים.
== היסטוריה ==
בלנדוב הוקמה בראשית המאה ה-19 במסגרת מבצע תיעוש שיזמה ממשלת פולין הקונגרסאית. למקום הובאו בעלי מלאכה מפרוסיה. תחילה התאפיין היישוב במפעלי אריגה, אך מאוחר יותר נסגרו מפעלים אלו.

יהודי בלנדוב היו סמוכים בתחילה לקהילת מוגיילניצה הסמוכה. בשנת 1849 התמנה כרב עצמאי לקהילת בלנדוב, רבי יעקב יצחק שפירא, בנו של רבי חיים מאיר יחיאל שפירא ממוגלניצא, שהשתייך לשושלת קוז'ניץ. רבי יעקב יצחק שפירא וצאצאיו שימשו כרבנים בעיירה עד מלחמת העולם השנייה וגם ניהלו בה חצר חסידית. בתקופה שבין שתי מלחמות העולם נפתחו בבלנדוב סניפים של תנועות ציוניות שונות וכן סניף של אגודת ישראל. ערב השואה היוו יהודי בלנדוב כמחצית מכלל התושבים. בספטמבר 1939 נכנס הצבא הגרמני לבלנדוב ובראשית 1941 גורשו כ-1,000 מיהודי בלנדוב והסביבה לגטו ורשה.

==לקריאה נוספת==
*ישראל זונדר (עורך), ספר יזכור מוגיילניצה-בלנדוב, בהוצאת ארגון יוצאי מוגלניצה ובלנדוב בישראל, תל אביב, 1972

==קישורים חיצוניים==

* 
* [http://www.moreshetyahadutpolin.org/glossary/235.html בלנדוב], באתר "מרכז מורשת יהדות פולין"
* 
* 

קטגוריה:מזוביה: עיירות יהודיות
קטגוריה:מזוביה: יישובים
קטגוריה:שואת יהודי פולין: קהילות
הוצאות תקורה

הוצאות תקורה (באנגלית: Overhead) הן הוצאות אשר אינן משמשות ישירות בתהליך הייצור או בתהליך השירות ואשר אינן מדידות ביחידת תפוקה, אך דרושות כדי שתהליך הייצור או השירות יתרחש. דוגמאות לכך ניתן לראות בהוצאות חשמל, מים, אנרגיה, שכר דירה, ביטוח, אבטחה, אחזקה וכדומה. הוצאות אלה יכולות גם לא להתרחש פיזית בבית העסק כגון: הובלה, פרסום, עריכת דין, שירותי בנק, דואר, חברות באיגודים מקצועיים וכדומה.

הוצאות אלה מתווספות לעלויות הישירות: עלות עבודה ובדרך כלל מועמסות על עלות החומר על מנת לחשב רווח תפעולי של מוצר או שירות כלשהו.

על דרך השלילה מקובל להגדיר תקורה כאותן הוצאות שתידרש החברה להוציא בכל מקרה, גם אם לא תספק מוצר או שרות כלשהם.

תלות התקורה בטווח הזמן - התקורה יכולה להשתנות עם הזמן כאשר החברה מתאימה את תקורתה לצרכיה המשתנים. כאשר היקף הפעילות גדל, בדרך כלל תידרש גם הגדלה של התקורה, ולהפך, אולם על פי רוב התאמת היקף הוצאות התקורה להיקף הפעילות אורכת זמן שבמהלכו התקורה עלולה להיות גדולה או קטנה יותר מהתקורה במצב הקבוע.

למשל - בטווח של חודש כל הוצאות השכר של החברה הן הוצאות תקורה כיוון שפיטורין או גיוס עובדים (לצורך התאמת היקף העובדים להיקף הפעילות שירד או עלה) הם הליך האורך חודש לכל הפחות. בטווח ארוך יותר ניתן להתאים את הוצאות השכר להיקף הפעילות ולכן בטווח ארוך הוצאות השכר הן הוצאות ישירות.

==ראו גם==
* תקורה (מחשבים)

קטגוריה:מנהל עסקים
קטגוריה:עלויות
שלמה מווינה

שלמה הוא רב מסתורי מהעיר וינה שהופיע באתיופיה במאה ה-17.

החוקר וולף לסלאו זיהה את שלמה עם אברהם שמוזכר בכרוניקה אנונימית ואשר הציל את ביתא ישראל מכיליון וסבר ששמו "שלמה בן אברהם". זיהוי זה של לסלאו גלש גם לקוורין. הזיהוי של אותו אברהם שידוע במסורת ביתא ישראל בשם דינזו אברהם עם הרב שלמה מקורה בטעות של לסלאו שכן אין קשר בין שני האישים. במסורת ביתא ישראל מוזכר השם שלמה שהיה אזמץ' (מנהיג) יהודי וחי במאה ה-17, קוורין סבור כי לא ייתכן שהרב שלמה ואזמץ' שלמה הם אותו איש. 

שלמה הגיע לאתיופיה ובידו ספרים רבניים במטרה לפגוש בביתא ישראל. בתקופתו, ממלכת סמין שכללה את רוב אנשי ביתא ישראל הייתה במלחמה נגד אתיופיה והסברה היא שפגש ביהודים שהיו נתיני אתיופיה. 

במשך שהותו באתיופיה הרב היה בפולמוס דתי עם הישועים על הפרשנות במקרא בדבר הנבואות המספרות לכאורה על הולדת ישו. אחד הוויכוחים נערך בכפר דנקז, שבו שכן הקיסר סוסניוס, והרב ניצח בוויכוח לעיני קהל גדול, רבים נמשכו לדבריו והשפעתו הייתה גדולה. לאור השפעת הרב הפצירו הישועים בקיסר לגרשו, אך מאמציהם כשלו. 

הרב גורש לבסוף מאתיופיה וספריו הרבניים הועלו באש, לאחר שפירושו לא תאם את פרשנות הקיסר.

יש המשערים כי הרב הוא האדם אשר השפיע על הפרשנות האתיופית למקרא החל מהמאה ה-17 ואילך, שיש בה עדויות להשפעה עברית.

==לקריאה נוספת==
*לאונרדו כהן וסטיבן קפלן, [http://www.ybz.org.il/_Uploads/dbsAttachedFiles/Article_94-5.10.pdf "מקור חדש על יהודי מווינה בחצרו של מלך אתיופיה"], פעמים 94-95, תשס"ג, עמ' 211-216
*אהרן זאב אשכולי, ספר הפלשים - יהודי חבש תרבותם ומסורותיהם, מוסד הרב קוק וראובן מס, תשל"ג

<div style="direction: ltr;">
*Wolf Leslau, "A Falasha Religious Dispute", Proceedings of the American Academy for Jewish Research Vol. 16, 1947, pp.71-95
*James Arthur Quirin, The Evolution of the Ethiopian Jews: a History of the Beta Israel (Falasha) to 1920, University of Pennsylvania, 1992, 
</div>

==הערות שוליים==

קטגוריה:רבנים אוסטרים
קטגוריה:תולדות ביתא ישראל
קטגוריה:יחסי ביתא ישראל–יהדות העולם
קטגוריה:יהודים ויהדות בימי הביניים
קטגוריה:תקופת השפל האתיופית
חדרך

ממלכות נאו-חתיתיות, 800 לפנה"ס לערך
[[כתובת זכור המזכירה את חדרך]]
חַדְרָךְ (ידועה גם כ"חזרך" או בשמה הארמי: Hatarikka - חתריקה), הייתה פחווה קטנה שהוקמה בתחילת האלף ה-1 לפנה"ס, על ידי הארמים באזור שמצפונית לחמאת. מזוהה עם תל אפיס שבצפון סוריה.

פחוות חתריקה הייתה ידועה גם בשם "ממלכת לֻעַש" או "ממלכת נחושה" ובטקסטים אשוריים כונתה "ממלכת לחטי"

מלכה של חדרך היה המלך זַכֻּר והוא השאיר אחריו מצבת אבן, הנקראת "כתובת זכור". על מצבה זאת מתואר כיתור העיר על ידי בן הדד בן חזאל וכל המלכים עוזריו, אשר שמו מצור על חדרך, הרימו דייק, וחפרו "חריץ" כדי לפרוץ אל תוך העיר הנצורה. המלך זַכֻּר מודה בכתובת, לאל הארמי בעל–שמים, שחילץ אותן מן המצור בו בן הדד הובס.

החוקרים משווים סיפור זה עם סיפורם של חזקיהו וסנחריב, שבשני המקרים אירע הבלתי יאומן, והחזק בניגוד לכל הציפיות נסוג מן הקרב מבלי לנצח. כך בשני המקרים ננטעה האמונה בלב אנשי הדור, שהגורם לנסיגה הבלתי מוסברת הוא נסי

האשורים, בתקופת מלכותם של שלמנאסר הרביעי ואשור-דן השלישי, ניסו לכבוש את חדרך מספר פעמים. בשנים 772 לפנה"ס, 765 לפנה"ס, 755 לפנה"ס. על אף שהייתה זאת תקופה בה נחלש השלטון המרכזי, עם זאת, נמנעו מתקיפות צבאיות בדרומה של סוריה.

חתריקה, מוזכרת במקורות היהודים לראשונה בתנ"ך. לאחר מכן בספרי: .

בין אגרות שמואל בן עלי, נשלחה גם איגרת לחכמי דמשק וחדרך. לאחר מסע הצלב הראשון גלתה "ישיבת ארץ הצבי", בראשותו של הגאון שלמה כהן מארץ ישראל אל חתריקה.

==לקריאה נוספת==
* בוסתנאי עודד, תולדות עם ישראל בימי בית ראשון, כרך ב' - ממלכת ישראל ויהודה (יחידות 4–6), תל אביב: הוצאת האוניברסיטה הפתוחה. מהדורה שנייה: 2008.
* אברהם נגב, הערך: חדרך, לכסיקון מקראי, תל אביב: הוצאת דביר, תשכ"ה-1965.

== קישורים חיצוניים ==
* [http://www.historyfiles.co.uk/KingListsMiddEast/SyriaAlep.htm Middle East Kingdoms]

== הערות שוליים ==

קטגוריה:אתרי המקרא
קטגוריה:סוריה: היסטוריה
קטגוריה:תלים מקראיים
קטגוריה:ארמים
רחמים צ'קול

רחמים צ'קול (נולד ב-8 במאי 1988 באתיופיה) הוא כדורגלן ישראלי, המשחק בעמדת המגן השמאלי בקבוצת הפועל בני אשדוד עירוני מליגה ב'.

== קריירת מועדונים ==
צ'קול נולד באתיופיה, ועלה לישראל. החל את דרכו במחלקת הנוער של מכבי עירוני אשדוד, ולאחר מכן בקבוצה המאוחדת מועדון ספורט אשדוד, במדיה עלה לקבוצה הבוגרת בשנת 2006.

ב-1 בספטמבר 2011 עבר צ'קול לקבוצת מכבי תל אביב בתמורה ל-350,000 דולר, בנוסף להעברתו של חאתם אלחמיד לאשדוד. ב-5 בדצמבר 2012 התירה ממכבי תל אביב את חוזהו של צ'קול שלא השתלב בקבוצה ומיעט לשחק, ובינואר 2013 סיכם על חזרתו לקבוצת נעוריו, מועדון ספורט אשדוד. בתום העונה שוחרר גם מאשדוד.

בנובמבר 2013 חתם צ'קול במכבי יבנה מהליגה הלאומית. בינואר 2014 עבר להכח עמידר רמת גן מאותה הליגה.

בתחילת עונת חזר צ'קול למועדון ספורט אשדוד, ובסופה ירד עם הקבוצה לליגה הלאומית, לאחר שסיימה במקום האחרון בטבלה.

ב-13 באוגוסט 2015 חתם בהפועל ראשון לציון, במדיה שיחק עונה אחת. ב-1 בספטמבר 2016 חתם בקבוצת הפועל נצרת עילית.

ב-2 באוגוסט 2017 חתם בהפועל אדומים אשדוד מליגה ב'.

ב-2 ביולי 2020 חתם בעירוני מודיעין מליגה ב'.

ב-2 בנובמבר 2021 חתם בהפועל בני אשדוד מליגה ג'.

ב-15 ביוני 2022 חתם במכבי קריית מלאכי עירוני מליגה ב'.

== נבחרות ישראל ==
לזכותו של צ'קול 12 הופעות ושני שערים בנבחרת הנוער של ישראל, וכן 12 הופעות ושני שערים בנבחרת הצעירה עד גיל 21.

==קישורים חיצוניים==

* 

==הערות שוליים==

קטגוריה:כדורגלנים ישראלים
קטגוריה:מגני כדורגל ישראלים
קטגוריה:כדורגלני מועדון ספורט אשדוד
קטגוריה:כדורגלני מכבי תל אביב
קטגוריה:כדורגלני מכבי יבנה
קטגוריה:כדורגלני הכח עמידר רמת גן
קטגוריה:כדורגלני הפועל ראשון לציון
קטגוריה:כדורגלני הפועל נוף הגליל
קטגוריה:כדורגלני הפועל אשדוד
קטגוריה:אשדוד: כדורגלנים
קטגוריה:ישראלים ילידי אתיופיה
קטגוריה:עולים בשנות ה-1990
קטגוריה:ישראלים שנולדו ב-1988
פייטרו פורקה

פייטרו פורקה (באיטלקית: Pietro Forquet; 2 ביולי 1925 – 27 בינואר 2023) היה שחקן ברידג' איטלקי ששיחק בקבוצה הכחולה, איתה הוא זכה 15 פעמים באליפות העולם בברידג' לנבחרות לאומיות. בן זוגו בקבוצה זו היה במרבית המקרים בניטו גארוצו ובמקרים אחרים אאוג'ניו קיאראדיה או גוליילמו סיניסקלקו. ביחד עם בניטו גארוצו כתב את הספר The Italian Blue Team Bridge Book הנחשב על ידי רבים כאוסף הטוב ביותר של חלוקות ברידג' מופלאות.

הזוג גארוצו-פורקה נחשב לאחד הזוגות החזקים בתולדות הברידג'. על פי מאמר משנת 1997 ב-Time Magazine, זוג זה הוא כנראה הזוג החזק ביותר בהיסטוריה של הברידג'. הוא השתמש בשלוש שיטות הכרזה שונות מבוססות קלאב: קלאב נפוליטאני, קלאב כחול ו-Precision.

פורקה כתב את הספר Bridge With The Blue Team וביחד עם גארוצו את הספר Italian Blue Team Bridge Book.
 
פורקה שנולד וגדל בנאפולי היה בנקאי. הוא היה ידוע בשקט הנפשי שלו במהלך המשחק. דוגמה בולטת לשקט הנפשי שלו הייתה באליפות אירופה ב-1956. בתחרות הגמר מול נבחרת צרפת הגיע פורקה לחוזה של ♠7 הניתן לביצוע. שותפו גוליילמו סיניסקלקו תיקן ל-7NT. היות שהשליטה בסדרת ה-♥ התבססה על חוסר (Void) בסדרה זכו הצרפתים ב-6 לקיחות בסדרה זו. מרבית השחקנים היו מגיבים בכעס כלפי שותפם. פורקה הסתפק באמירה שקטה שכל אחד לפעמים טועה. לטענת מומחים בזכות התנהגותו במקרה זה זכתה איטליה באליפות כי תגובה אחרת הייתה פוגעת בתפקודו של השותף בהמשך התחרות.

פורקה נפטר ב-27 בינואר 2023.

==ראו גם==
* בניטו גארוצו
* ג'ורג'ו בלאדונה
* הקבוצה הכחולה (ברידג')
* גאייר הלגמו
* ריקסי מרקוס

==לקריאה נוספת==
<div style="direction: ltr;">
* Pietro Forquet & Benito Garozzo, The Italian Blue Team Bridge Book, Cassell, 1970
* Pietro Forquet, Bridge with the Blue Team, Gollanz,1997, 
</div>

==קישורים חיצוניים==
<div style="direction: ltr;">
* [http://www.worldbridge.org/people/person.asp?qryid=113 WBF Entry]
* [http://www.clairebridge.com/textes/forquet.pdf The Blue Team(1)], 8th European Pairs Championship, 21-26 March 1995
* [http://bridgefiles.net/Person/Forquet_Pietro.htm Pietro Forquet], Bridge Files
* ,[http://www.haroldschogger.com/pietroforquet.htm Count The Opponent's Hands but when you counted them play intelligently] Harold Schogger
</div>

==הערות שוליים==

קטגוריה:שחקני ברידג' איטלקים
קטגוריה:איטלקים שנולדו ב-1925
קטגוריה:איטלקים שנפטרו ב-2023
המועצה העליונה לענייני עתיקות של מצרים

המועצה העליונה לענייני עתיקות של מצרים (בערבית: المجلس الأعلى للآثار) הייתה הגוף הבכיר במצרים האחראי על ניהול ואחזקת אתרי העתיקות במדינה ונחשבה לאחד מארגוני העתיקות הוותיקים בעולם. עד ינואר 2011 הייתה המועצה כפופה לשר התרבות. לאחר מכן הפכה למשרד ממשלתי בשם "משרד העתיקות", ביולי 2011 הושב השם ישן והיא המשיכה להיקרא בשם המועצה העליונה לעתיקות, אף שב-2014 שוב הפכה למשרד הממשלתי לענייני עתיקות. המועצה העליונה לעתיקות הייתה אחראית לשימור, הגנה ופיקוח על כל העתיקות בחפירות הארכאולוגיות במצרים.
==היסטוריה==
המחלקה הוקמה לראשונה בשנת 1859 כמחלקת העתיקות של משרד התרבות, בשנת 1971 שונה שמה לארגון העתיקות המצרי. ב-1994 על פי צו נשיאותי של חוסני מובארכ, המחלקה הפכה למועצה העליונה לעתיקות.

בשנים 2008-2002 הושבו כ-3,000 חפצים גנובים. בשנים 2002-2011 כיהן זאהי חוואס כמזכיר כללי של המועצה העליונה לעתיקות של מצרים. לאחר תחילת ההפיכה במצרים הנשיא מובארק ערך שינויים בממשלה והמועצה העליונה לעתיקות הפכה למשרד ממשלתי וחוואס נשאר שר העתיקות. במרץ 2011 הוא פרש, אך הושב לתפקידו וביולי פוטר, יחד עם מספר שרים בממשלת עיסאם שאראף.

בשנים 2013-2014 חזרה לפעילות, אך בהמשך אורגנה כמשרד ממשלתי בשם משרד העתיקות.

==ראשי הארגון==

==קישורים חיצוניים==
* 

קטגוריה:ערכים שבהם תבנית בריטניקה אינה מתאימה
קטגוריה:מצרים: תרבות
קטגוריה:מצרים: ארכאולוגיה
קטגוריה:גופים לאומיים לארכאולוגיה
כריך חמאת בוטנים, בננה וקותלי חזיר

כריך חמאת בוטנים, בננה וקותלי חזיר (באנגלית: Peanut butter, banana and bacon sandwich), המכונה גם כריך אלביס (Elvis sandwich), הוא כריך המכיל חמאת בוטנים, פרוסות בננה טרייה ורצועות בייקון (קותלי חזיר) מטוגנות. לעיתים מטוגן הכריך כולו בחמאה (בדומה ללחם מטוגן).

==היסטוריה==
מתכון זה נודע בשל העובדה שהיה מאכל האהוב ביותר על אלביס פרסלי. אזכורים רבים של כריך זה בספרי הביוגרפיה ובמאמרים שנכתבו על אלביס הביאו לכך שהכריך זוהה עמו ולעיתים נושא את שמו. ספרים אלה מתארים גרסאות שונות של המאכל שאותו הכינה אימו של אלביס לבנה, ובהם הבננות טוגנו בקרמל, ולעיתים הוגש המאכל בלחמנייה הוואית מתוקה.

גם ראש עיריית ניו יורק מייקל בלומברג ציין כי מאכל זה אהוב עליו ביותר וכי הוא היה רוצה שהכריך יהיה ארוחתו האחרונה.

==קישורים חיצוניים==
* [http://www.mako.co.il/food-recipes/recipes_column-bread/Recipe-887984df1d63921006.htm מתכון הכריך] באתר mako

==הערות שוליים==

חמאת בוטנים, בננה וקותלי חזיר
קטגוריה:מאכלי בשר חזיר
קטגוריה:אלביס פרסלי
קטגוריה:מאכלי בננה
קטיעה בר שלום

קטיעה בר שלום הוא דמות של גוי מחשובי מלכות רומא העתיקה המופיעה בתלמוד הבבלי, אשר הוצא להורג בעקבות דברי סנגוריה שהשמיע על היהודים בפני הקיסר, טרם מותו הוא מל עצמו ועל כן זכה לחיי העולם הבא. יש המזהים את קטיעה בר שלום, עם טיטוס פלוויוס קלמנס, שעליו מספר דיו קסיוס שהוצא להורג עם אשתו בשל אימוץ מנהגים יהודיים.

== סיפור חייו ==
תיאור סיפור גיורו של קטיעה בר שלום, מופיע בתלמוד הבבלי במסכת עבודה זרה: היה קיסר ששנא את היהודים, הוא פנה לחשובי המלכות ושאלם בדרך משל: "מי שעלה לו נמק ברגלו, האם יקטע אותה ויתרפא, או ישאיר אותה ויסבול?" (כאשר כוונתו הייתה - האם יש להרוג את כל יהודי האימפריה הרומית או שיש להשאירם בחיים ולסבול מהם?) ענו לו: "יקטע אותה ויתרפא" (דהיינו: הרוג את כל היהודים), אמר לו קטיעה בר שלום: ראשית, לא תוכל להרוג את כל היהודים. שנית, אם תשמיד את כל היהודים יכנו אותך "מלכות קטועה" (מעין ביטוי גנאי)". אמר לו הקיסר "יפה דיברת", אולם, אדם שמנצח את המלך דינו להיענש במוות ויושלך לתנור (או לחפירה מליאה אפר). כשהובל אל מותו, פנתה אליו גבירה רומית (מטרוניתא) ואמרה לו, "אוי לה לספינה שמפליגה מבלי לשלם מכס" (דהיינו: אוי לך הואיל ועליהן אתה נהרג שלא מלת את עצמך ותטול חלק עמהם), כאשר קטיעה שומע זאת הוא מל את עצמו (לפי חלק מן הגרסאות הוא מל עצמו בסכין ולפי אחרות בשיניו), והפטיר "נתתי מכסי". כאשר השליכו אותו אל מותו, אמר "כל נכסי נתונין לרבי עקיבא וחביריו"... יצאה בת קול ואמרה "קטיעה בר שלום מזומן לחיי העולם הבא". התלמוד מציין בסוף המעשה אמירה מפיו של רבי יהודה הנשיא: "יש קונה עולמו בשעה אחת, ויש קונה עולמו בכמה שנים".

ברקע לסיפור מופיעה דרשת חז"ל על הפסוק בספר יחזקאל המתייחס לאלה הנידונים לגיהנום "שמה אדום מלכיה וכל נשיאיה" כך: מלכיה ולא כל מלכיה פרט לאנטונינוס בן אסוירוס, כל נשיאיה ולא כל שריה פרט לקטיעה בר שלום.

הרמ"ע מפאנו מביא כי קטיעה בר שלום, היה גלגול נשמת אבימלך מלך גרר, שנתקן.

במחקר התלמוד, הסיפור של קטיעה בר שלום מעורר עניין רב בשל כמה עניינים הגלומים בו. הוא משמש כעדות לכך שלפי חלק מן השיטות קיום ברית מילה מהווה אקט הכרחי בתהליך הגיור. בהקשרים אחרים, נידון המעשה על ידי יונתן בויארין ודניאל בויארין מתייחסים אליו כאל מקרה שמדגים כיצד בתרבות היהודית ישנה הערכה למצבי סבילות (בשונה מתרבויות שמקדמות דומיננטיות). על-פי תפישתם, ברית המילה (החיתוך, הקטיעה) יוצרת ממד נקבי אצל הגבר, ממד המאפשר לקהל ישראל לתפקד מבחינה רליגיוזית כרעיה ובת לאל המאופיין כגברי באופן סטריאוטיפי. הקטיעה של קטיעה את עצמו – מילתו העצמית – היא הבעת הערכה נוספת, שמתקיימת אצל חז"ל, לפמיניזציה (שאותה רואים האחים בויארין כסבילות) סימבולית. שאלת המילה של קטיעה אינה קשורה על-פי דעתם לגיור הלכתי "רשמי", אלא לשאלה עמומה ובלתי רשמית – כיצד הופכים ליהודי. היינו מהי הברית, ומה פירוש הקטיעה העצמית – במובנה העמוק. הברית שמקיים קטיעה בעצמו מנוגדת לקטיעה שמבקש לקיים הקיסר, קטיעה שניתן לכנותה קטיעה חיצונית, כלומר "היפטרות" מנגע ו"טיהור" הגוף-הפוליטי שיוותר לכאורה בריא.

==הערות שוליים==

קטגוריה:גרים במשנה ובגמרא
קטגוריה:אגדות תלמודיות
Fruit Ninja

Fruit Ninja (בתרגום לעברית: "נינג'ת פירות") הוא משחק ארקייד ופעולה מצליח שפותח על ידי החברה Halfbrick Studios לאייפון, לאייפוד טאץ', לאייפד, למכשירי אנדרואיד, לאקסבוקס, למחשב ועוד.

==השקה==
המשחק הושק ב-21 באפריל 2010 בחנות האפליקציות של אפל (Appstore) לאייפון ולאייפוד טאץ' בהמשך, עקב ההצלחה הגדולה של משחק שוחררו גרסאות נוספות לאייפד ב-12 ביולי 2010, למכשירים מבוססי אנדרואיד ב-17 בספטמבר 2010 בנוסף המשחק שוחרר גם למערכת ההפעלה Windows Phone 7 בהמשך גם למערכת ההפעלה Bada של סמסונג ולמערכת ההפעלה Symbian.

==מטרת המשחק==
במשחק השחקן יכול לבחור באפשרויות של כמה משחקים - לאחר 3 פסילות הוא נפסל, משחק לדקה, משחק לדקה וחצי ומשחק נגד שחקן שונה. מטרת המשחק היא לחתוך פירות, לדוגמה: אננס, תפוח, לימון, בננה, אבטיח, מלון וכו'. השחקן צריך לצבור כמה שיותר נקודות וכשהוא שובר שיאים הוא גם קונה כל מיני דברים בעזרת סטאר שניתן להשיג רגיל (בכל משחק) למשל: רקעים חדשים חרבות חדשות וכו', המשחק בנוי על סכינים שבעזרתם חותכים פירות ומגיעים לניקוד הגבוה ביותר.

למשחק ישנם 3 מצבים:
# Classic Mode (מצב קלאסי): מצב משחק ללא הגבלת זמן עם 3 פסילות. במצב זה יש פצצות שאם חותכים אותן המשחק נגמר. כאשר מגיעים ל-100, 200, 300 נקודות וכן הלאה או עוברים אותן (מדלגים בגלל בונוס), נוספת פסילה (כך שאם נשארו 2 פסילות כעת נותרו 3), וישנו גם פרי הפיטאיה ששוויו 50 נקודות.
# Zen Mode (מצב זן): מצב משחק של 90 שניות שבו נזרקים מספר פירות המביאים יותר נקודות אם חותכים אותם בתנועה אחת מהירה.
# Arcade Mode (מצב ארקייד): מצב משחק שבו יש שלושה סוגי בננות: Frenzy ,Freeze ו-Double Points. במצב זה יש גם פצצות שאם חותכים אותן הן מורידות 10 נקודות. בסוף המשחק נזרק רימון שאותו צריך לחתוך כמה שיותר מהר כדי להגיע לתוצאה הסופית, לאחר התפוצצות הרימון מגיעים הבונוסים.

==ראו גם==
* Temple Run
* Tiny Wings

==קישורים חיצוניים==

* 

קטגוריה:משחקי וידאו משנת 2010
קטגוריה:משחקי ארקייד
קטגוריה:משחקי מובייל
קטגוריה:משחקי אינדי
קטגוריה:משחקי וידאו שפותחו באוסטרליה
ארטה פלורסקו

ארטה פלורסקו (ברומנית: Arta Florescu 10 במרץ 1921 - 6 במאי 1998) הייתה זמרת סופרן ומורה רומניה.

== חייה ==
פלורסקו נולדה בבוקרשט ולמדה בקונסרבטוריון שם בשנים 1939-42. הופעתה הראשונה הייתה בשנת 1939 ברדיו בוקרשט, בתוכנית לידר משל דיפארק, שומאן ואלסנדרסקו. ב-1941 שרה באתניאום בבוקרשט לידר של וולף, שוסון, ריכרד שטראוס, סטרווינסקי, אנסקו ועוד.

בשנים 1937 עד 1945 הייתה סולנית באגודה הכוראלית של רומניה. הופעתה הראשונה באופרה הייתה ב-5 בדצמבר 1942 ב"לוצ'יה די למרמור" של דוניצטי באופרה הרומנית. מאז גילמה יותר מ-70 תפקידים באופרות רבות, בהן החטיפה מן ההרמון, נישואי פיגארו ודון ג'ובאני של מוצרט, הטרובאדור, לה טרוויאטה, אאידה, ריגולטו, כוחו של גורל, דון קרלו ואותלו של ורדי, "וילהלם טל" של רוסיני, "איפיגניה באאוליס" של גלוק ועוד. במהלך הקריירה שלה שרה פלורסקו בין השאר על בימות תיאטרון בולשוי במוסקבה, האופרה של ברלין, האופרה של לייפציג, "שאנז אליזה" בפריז ויצאה לסיורי קונצרטים בארצות הגוש המזרחי, באירופה, בסין ובברזיל. בין השאר ביקרה גם בישראל.

ארטה פלורסקו כיהנה כראש הקתדרה ללימודי קול ושירה באקדמיה ע"ש אנסקו בבוקרשט מ-1950 עד 1980. בין תלמידותיה שקנו פרסום עולמי היו הזמרות יוליה ואראדי, ויוריקה קורטז ואנג'לה גאורגיו.

== מקור ==
אנציקלופדיה רומנית אינטרנטית

== לקריאה נוספת ==
* ארטה פלורסקו ויוסיף סאבה, "קונטרפונקט לירי", דיאלוגים בין זמרת למוזיקולוג וצ'מבליסט

== קישורים חיצוניים ==

==הערות שוליים==

קטגוריה:זמרות רומניות
קטגוריה:ילידות 1921
קטגוריה:רומנים שנולדו ב-1921
קטגוריה:רומניות שנפטרו ב-1998
מונרכיה נבחרת

מונרכיה נבחרת היא צורה של מונרכיה שבה המונרך נבחר ולא מקבל את תפקידו בירושה מבן משפחתו. מונרכיה נבחרת שכיחה פחות ממונרכיה העוברת בירושה.

דוגמה בולטת למונרכיה נבחרת הייתה האימפריה הרומית הקדושה שבה הקיסר נבחר על ידי מועצה של נסיכים בוחרים. מלבד אנשי הכנסייה שכיהנו כנסיכים בוחרים, תואר זה היה עובר בירושה, והרכב הנסיכים השתנה מעת לעת כתוצאה מהתהפוכות הפוליטיות באימפריה. עוד דוגמה בולטת למלוכה נבחרת הייתה האיחוד הפולני-ליטאי שבו המלך נבחר על ידי הפרלמנט הפולני-ליטאי, הסיים.

כיום המדינות שבהן מתקיימת מלוכה נבחרת הן איחוד האמירויות הערביות, הוותיקן ומלזיה. בקמבודיה המלך נבחר לכל תקופת חייו מנסיכים בני משפחת המלוכה. את האפיפיור, מונרך קריית הוותיקן, בוחרים מועצת הקרדינלים במועצת הקונקלווה.

במלזיה השליט העליון נבחר לתקופה של חמש שנים מבין שבעת הסולטאנים, הימוטאן בסאר והראג'ה שמכהנים ברחבי המדינה (תואר הסולטאן עצמו עובר בירושה). על פי זאת ניתן להתייחס כראש המדינה גם כמלך וגם כנשיא.

קיימות דוגמות לשימוש בכלי הבחירה במונרכיות שבהן הכתר עובר בירושה בדרך כלל. לאחר פירוק האיחוד השוודי-נורווגי ממשלת נורווגיה החליטה להציע את הכתר לנסיך קארל מדנמרק שהתנה את הסכמתו לקבל הכתר בעריכת משאל עם בקרב אזרחי נורווגיה על שיטת הממשל הרצויה למדינה הצעירה. לאחר שהוחלט על המשך המונרכיה, קארל הפך למלך (תחת השם הוקון השביעי) וצאצאיו קיבלו את הכתר כמקובל במונרכיה העוברת בירושה.

בבריטניה המונרכיה עוברת בירושה, אולם הפרלמנט של בריטניה הוא בעל הזכות להתערב בסדר הירושה, דבר זה נעשה פעמיים בהיסטוריה הבריטית: ב-1689 לאחר המהפכה המהוללת, כשהפרלמנט פסק שהימלטותו של ג'יימס השני, מלך אנגליה מהמדינה כמוה כהודעת התפטרות מתפקידו והציע את הכתר למרי וויליאם; בפעם השנייה, כאשר היה ברור שלמלכה אן לא יהיו יורשים פרוטסטנטיים הפרלמנט חוקק את חוק ההסדר 1701 ונישל מסדר הירושה כחמישים טוענים לכתר קתוליים וקבע שמעתה ואילך המלוכה תיכון בידי סופיה מהנובר וצאצאיה.

קטגוריה:מלוכה
בסי טומשבסקי

בסי טומשבסקי (באנגלית: Bessie Thomashefsky) (ידועה גם כבסי באומפלד-קאופמן, שמה העברי ברכה, 6 ביולי 1873 טראשצ'ה האימפריה הרוסית, אוקראינה – 1962, ניו יורק) הייתה זמרת יהודיה-אמריקאית ושחקנית, כוכבת בתיאטרון יידיש החל משנות ה-90 של המאה ה-19. היא הייתה אשתו ושותפתו לבמה של בוריס טומשבסקי, השחקן המוביל והפופולרי ביותר בזמנו. תפקידה המפורסם ביותר הוא, אולי, התפקיד הראשי במחזהו של אוסקר ויילד סלומה.

ב-1887 היא פגשה את בעלה לעתיד כאשר היא הלכה אל מאחורי הקלעים בהופעה בבולטימור במהלך מסע הופעות של להקת תיאטרון יידיש כדי לפגוש את ה"שחקנית" הצעירה היפה אותה ראתה על הבמה וגילתה ש"היא" הוא בעצם בוריס בן ה-19 וכי הוא גם מנהלה של הלהקה. לאחר זמן קצר ברחה בסי מן הבית כדי להצטרף אליו ולקחה על עצמה את תפקידי הנערה התמימה ובוריס עבר לשחק בתפקידי הגבר הרומנטי. הם התחתנו ב־1891.

בנם טד שינה את שמו לטד תומאס ונעשה מנהל במה. אחד מבניו של טד תומאס הוא המנצח הידוע מייקל טילסון תומאס.

היא קבורה יחד עם בעלה בחלקת תיאטרון יידיש בבית הקברות מאונט הברון.

== לקריאה נוספת ==
* בעסי טהאמאשעווסקי, [https://ia800301.us.archive.org/25/items/nybc207981/nybc207981.pdf מיין לעבענס געשיכטע: דיא ליידען און פריידען פון א אידישער סטאר אקטריסע]. ניו יארק: ווארהייט, 1916.

==קישורים חיצוניים==

* 

==הערות שוליים==

קטגוריה:שחקניות תיאטרון יהודיות אמריקאיות
קטגוריה:שחקני תיאטרון יהודים אמריקאים
קטגוריה:שחקניות תיאטרון אמריקאיות
קטגוריה:שחקני תיאטרון יידיש
קטגוריה:שחקניות יידישאיות
קטגוריה:יהודים שהיגרו מרוסיה לארצות הברית
קטגוריה:יהודיות שהיגרו מרוסיה לארצות הברית
קטגוריה:אישים הקבורים בבית הקברות מאונט היברון
קטגוריה:שחקניות אמריקאיות במאה ה-19
קטגוריה:אמריקאיות שנולדו ב-1873
קטגוריה:אמריקאים שנולדו ב-1873
קטגוריה:אמריקאיות שנפטרו ב-1962
קטגוריה:אמריקאים שנפטרו ב-1962
סולידריות (תנועה רוסית)

התנועה הדמוקרטית המאוחדת "סולידריות" (ברוסית: ОДД Солидарность) היא תנועת האופוזיציה הפוליטית הגדולה ביותר ברוסיה המתיימרת לאחד את כל האנשים ברוסיה שחולקים את ערכי הדמוקרטיה, זכויות האדם, שלטון החוק וביקורתיות כלפי השלטונות.

התנועה נוסדה ב-2008 ובין חבריה הידועים: ולדימיר בוקובסקי, בוריס נמצוב, גארי קספרוב, איליה יאשין ואחרים. התנועה לא נרשמה רשמית כמפלגה, אך מפלגת חירות העם מהקואליציה משתתפת מטעמה בבחירות הפרלמנטריות ב-2011, כאשר במאי 2011 נרשמה במשרד המשפטים כמשתתפת בבחירות לפרלמנט וכמי שתציג מועמד מטעמה לבחירות לנשיאות ב-2012.

==ראו גם==
* פוליטיקה של רוסיה

==קישורים חיצוניים==

* 

קטגוריה:רוסיה: מפלגות
קטגוריה:מפלגות שהוקמו ב-2008
תרומת הלשכה

תרומת הלשכה היא קופה כספית ורשות משפטית השייכת להקדש, שנתמכה על ידי התקציב השנתי של מחצית השקל, שכללה בפועל שלוש קופות שהיו בבית המקדש ואשר ממנה היו קונים את כל צורכי קרבנות הציבור.

==צורכי המקדש==
מלבד הצרכים הבסיסיים של קרבנות הציבור, כמו הקטורת קרבנות התמיד שהוקרבו פעמיים ביום, שכרם של בית גרמו על עשיית לחם הפנים, שכרם של בית אבטינס על ייצור קטורת הסמים, תקציב קרבנות המוספין בכל שבת וחג, ועוד, היו קונים בכספי תרומת הלשכה גם צרכים פחות בסיסיים, אבל נחוצים, להקרבת הקרבנות. כך למשל, שכרם של האנשים שהיו ממונים לבדוק את הקרבנות ממומים, שולם מכספי תרומת הלשכה. אף תלמידי חכמים שלימדו את פרחי הכהונה הלכות השייכות לעבודת המקדש (כמו זריקת הדם, קמיצה, ושחיטה) קיבלו את שכרם מתרומת הלשכה..

אף בגדי הכהונה וקניית הפרה אדומה בוצע על ידי כספים מקופת תרומת הלשכה.

=== אורגי הפרוכת ===

קיימת מחלוקת אודות הנשים שארגו את הפרוכות שהפרידו בין הקודש לקודש הקדשים, אם קיבלו את שכרן מתרומת הלשכה או מבדק הבית. רב נחמן מסר כי רב פסק שתשלומן של אלו הוא מתרומת הלשכה הוא אך עצמו חלק על פסקו וקבע כי שכרן של נשים אלו הוא מבדק הבית, משום שהפרוכת הייתה עשויה כחלק מבניין בית המקדש, וכתחליף לכותל שהפריד בין הקודש לקודש הקדשים בבית המקדש הראשון. על שאר הפרוכות, שהיו נגד הפתחים ולצורך צניעות, אחד בפתח ההיכל ואחד בפתח האולם, קיימת ברייתא מפורשת ששכר עשייתן נלקח מתרומת הלשכה.

מחלוקת אחרת היא על הנשים שגידלו את ילדיהן בטהרה ובמקום משומר, כדי שיוכלו - כאשר יגדילו - לעסוק בצרכי הפרה אדומה - שריפתה; מילוי מים חיים מהמעיין כדי להטביל בהם את האזוב ושני התולעת והצפור השחוטה; להזות במשך שבעה ימים לפני שריפתה על הכוהן שעתיד לשורפה. יש הסוברים שצורכיהן של הנשים מומנו בתרומת הלשכה, אך לפי שיטת אבא שאול היו נשים עשירות בירושלים שראו לעצמן זכות לפרנס את הנשים האלו, ומכספיהן היו מתפרנסות.

=== צורכי העיר ===
לעיתים, באופן חריג, קבע בית הדין כי צרכים חיוניים ומיוחדים של הציבור יילקחו מתרומת הלשכה, למרות שזו אינה מיועדת לכך. רבה בר בר חנה מסר בשם רבו רבי יוחנן כי בית הדין קבעו כי מכיוון שקיימת חובה נחוצה להגיה ספרי קודש (ספרי תורה וספרי נביאים וכתובים) שלא יהיו בהם טעויות, והיו שהתעצלו בכך וגרמו לשיבושים בקרב הציבור, יממנו גבאי תרומת הלשכה מומחים שיגיהו את הספרים ללא תשלום לכל החפץ, ותשלומם יהיה מתרומת הלשכה.

==מותר תרומת הלשכה==
כאשר הגיע ראש חודש ניסן, של השנה החדשה, התחילו להשתמש בכספי התרומה של השנה החדשה. הכסף שנשאר מתקציב השנה הישנה תלוי במחלוקת: לפי תנא קמא המותר שימש לייצור ריקועי זהב ששימשו כצפוי לבית קודש הקדשים, לפי רבי עקיבא מותר תרומת הלשכה שימש לקיץ המזבח - כאשר לא הוקרבו על המזבח נדרים ונדבות שהביאו הקהל, הקריבו מכספים אלו עולות, את הבשר הקריבו על המזבח והעורות הביאו לכוהנים, ולפי רבי ישמעאל ורבי חנינא סגן הכוהנים קנו במותר התרומה כלי שרת.

== דינים נוספים ==

במקרה שהציבור הרחב מסרבים לתרום מכספם לתרומת הלשכה, ההלכה קובעת כי אין לכופם לכך. אמנם במקרה שאיש יחיד מסרב, יש סמכות לבית דין להכריח את תרומתו

==הערות שוליים==

קטגוריה:הקדש
פסודובלה

צעדי הפסודובלה בהחלקה על הקרח
פסודובלה (בספרדית: Pasodoble - צעד כפול; בעברית נקרא לא פעם "פסדובלה") הוא סגנון מוזיקה וריקוד זוגות ספרדי בקצב המארש.

מקורו במוזיקה מהירה שנעשה בה שימוש בטקסים צבאיים כך שהחיילים יכלו לצעוד במהירות של 120 צעדים בדקה, פי שניים מהנהוג, ומכאן שמו של הסגנון שהפך לריקוד.

הפסודובלה מבוסס על המוזיקה המנוגנת במלחמות שוורים, בזמן כניסת המטאדורים לאצטדיון, או לפני אקט ההריגה. מקור הסגנון בדרום צרפת, אולם את עיקר פרסומו הוא קנה בספרד ובפורטוגל. מטאדורים מפורסמים זכו לקטעי פסודובלה שהולחנו לכבודם והנושאים את שמם.

==הפסודובלה בתרבות==
* ללהקת טיפקס שיר בשם "ריקוד הפסדובלה", שנכתב והולחן על ידי סולן הלהקה קובי אוז, אשר מספרת על קורותיו של זוג צעיר מהיום שבו הם הכירו, כשמנגינת הפסודובלה חוזרת שלוש פעמים בחייהם של הזוג: ביום חתונתם, בברית של ילדיהם, ובבר המצווה של ילדיהם.
* בסרט "סבבה" נגד-המשמעת שמש (בגילומו של יוסף שילוח) מעניש את פלוגתו, עקב מסיבה שערכו יחד עם הבנות (דבר האסור על-פי חוקי הצבא), בשיעורי ריקוד הפסודובלה שהוא מעביר להם.
* השירים לימון לימונרו וקונצרטינה וגיטרה הם שירי פסודובלה.

==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:מחול
קטגוריה:מילים וביטויים בספרדית
Pseudomonas stutzeri

Pseudomonas stutzeri (תעתיק עברי: פסאודומונס סטוטזרי) הוא מין של חיידק גראם שלילי בצורת מתג, מסוג Pseudomonas, שתואר לראשונה על ידי אלברט סטוטזר ורוברט בורי בשנת 1895.

אורכו 1-3 מיקרומטר ורוחבו 0.5 מיקרומטר, בעל יכולת תנועה (חד שוטון) בעל מטבוליזם נשימתי. חמצן משמש לו כקולט אלקטרונים סופי, אך החיידק מסוגל להשתמש גם בחנקן. 

החיידק נמצא במקורות שונים כגון: קרקע, מים (מתוקים, ים) ודגימות קליניות כגון נוזל מוחי שדרתי. המושבות שלו הן בעלות מראה יבש ומקומט, חלקן בעלות גוון אדמדם. מראה המושבה משתנה (נעשית חלקה, רירית וחיוורת) לאחר העברות חוזרות.

אוקסידאז וקטאלאז חיובי, מחזר ניטרט, מפרק עמילן, חסר את האנזים ג'לטינאז. אינו מייצר פיגמנט פלואורסצנטי, תכונה זו מבדילה אותו משאר מיני Pseudomonas.
טמפרטורת גידול אופטימלית היא 35 מעלות צלזיוס.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:חיידקים אמיתיים
קטגוריה:חיידקים ארגמניים
קלאוסטרופיליה

קְלָאוּסְטְרוֹפִילְיָה (claustrophilia) (מלטינית claustro – "חלל סגור", philia – "אהבה") היא תופעה נפשית בה נמשך האדם אל חללים סגורים וצרים. אדם קלאוסטרופיל אשר ישהה במקומות אלו ידווח על תחושת ביטחון ורגיעה, ועשוי לשהות בהם זמן רב. בחלק מהמקרים אף תהיה קיימת נטייה להתבדל מחברת בני אדם בעת השהייה בחלל הסגור.

==ראו גם==
*קלאוסטרופוביה

קטגוריה:הפרעות נוירוטיות, תלויות-דחק וסומטופורמיות
מודיעין משטרתי

המודיעין המשטרתי או המודיעין הפלילי מתייחס למונח בסיסי בעבודת המשטרה, שתפקידה לחשוף פשעים ולאסוף מודיעין פלילי על מנת למנוע פשיעה. תפקידים נוספים הוא השגת ראיות או מידע מפליל על חשודים (על מנת להרשיעם) ומידע מודיעיני לסיכול ומניעת טרור.

אמצעי איסוף המודיעין שמפעילה המשטרה כוללים סוכנים סמויים, בלשים, חוקרי זיהוי פלילי, אמצעים טכנולוגיים כגון אמצעי האזנות סתר ומצלמות נסתרות, וכן שוטרים המומחים בתחומי המחשבים והסייבר להשגת מודיעין אותות ומידע דיגיטלי מתוך מחשבים, מאגרי מידע, רשתות אינטרנט ותקשורת ופעילות מקוונת. בנוסף מקבלת המשטרה מודיעין משירותי ביטחון וארגוני ביון ממשלתיים נוספים, כגון ארגוני ביון האחראים על ביטחון המולדת, ביטחון הפנים וסיכול טרור. 

קציני המודיעין או מנתחי מודיעין פלילי חוקרים אילו פשעים עתידים לצאת אל הפועל, איך, מתי, היכן ועל ידי מי. לאחר מכן, הם מספקים המלצות כיצד ניתן לעצור או לרסן את העבירות. במסגרת זו, הם מייצרים פרופילים של בעיות פשיעה בנושאים מסוימים תחת שתי אסטרטגיות: אחת כללית, לטווח ארוך, ואחת טקטית, לטווח קצר. הערכות אלה והפרופילים משמשים כדי לפקח על הפשיעה ולחזות פשע פוטנציאלי. עבודת המודיעין המשטרתי מתבצעת בכל הרמות, החל מתחנות המשטרה המקומיות שמתמודדות עם הבעיות העירוניות, חלוף בפשיעה במחוז, וכלה בפשע הבינמדינתי. 

קציני מודיעין במשטרה חלקם בוגרי אקדמיה וחלקם קציני צבא בדימוס. רובם בעלי ניסיון בעבודה בתחום ניתוח מידע. הם מסתייעים רבות במחשבים וטכנולוגיית מידע (כגון מאגרי מידע) ולעיתים קרובות הם עובדים בשיתוף פעולה הדוק עם גופי אכיפת חוק אחרים.

==בישראל==
המודיעין המשטרתי הוקם לראשונה כחלק מאגף במשטרה הבריטית.
בישראל, משטרת ישראל משתפת פעולה עם שירות הביטחון הכללי בכל הנוגע למלחמה בטרור, אך היא גם מפעילה יחידות מודיעיניות משלה כגון אגף החקירות והמודיעין וכן יחידות שטח כמו יחידת הגדעונים.
== בעולם ==
ב גוף המודיעין המשטרתי העיקרי הוא סוכנות הפשע הלאומית, היורשת את SOCA מאז 2013 והשירות הלאומי לחקירות פשיעה (NCIS) שהיה קיים משנת 1992 (כיחידת מודיעין לאומית לענייני סמים, National Drugs Intelligence Unit) עד 2006. ב-1998 עד 2006 פעלה גם יחידת הפשע הלאומית.

בארצות הברית אין גוף פדרלי לענייני מודיעין משטרתי, אך משטרת ה-FBI מסייעת לגופי השיטור המדינתיים באיסוף מודיעין נדרש. כל מחלקת משטרה מפעילה גוף בילוש מודיעיני.

ברוסיה, המינהל לאיתור מבצעי של משטרת הפדרציה הרוסית מרכז את כלל פעילויות המודיעין המשטרתי במחלקות המשטרה השונות. בכל משטרה עירונית פועל מחלק פלילי, כדוגמת המחלק הפלילי המוסקבאי המתפקד כסוכנות ביון משטרתית ופועלות בכפוף ל.

== ראו גם ==
* אגף החקירות והמודיעין של משטרת ישראל
* מודיעין צבאי

קטגוריה:משטרה
קטגוריה:ביון
אירלנד החדשה

מפה טופוגרפית של האי
צלמיות קולאפ; אוסף מוזיאון הורנימן, לונדון]]
אירלנד החדשה (באנגלית: New Ireland - "ניו איירלנד"; בטוק פיסין: Niu Ailan) הוא אי גדול בארכיפלג ביסמרק שבפפואה גינאה החדשה. שטחו של האי 7,404 קמ"ר, ואורכו של קו החוף 808 ק"מ.

האי הוא הגדול באיי מחוז אירלנד החדשה של פפואה, והוא ממוקם צפונית מזרחית לאי בריטניה החדשה. בין שני האיים מפרידה תעלת ג'ורג' הקדוש. המרכז המנהלי של האי ממוקם בעיר קאביינג הממוקמת בקצהו הצפוני של האי.

== גאוגרפיה ==
אורכו של האי 360 ק"מ ורוחבו נע בין 10 ק"מ ל-40 ק"מ. מרכז האי הררי. הגבוה בפסגות האי היא ההר טארון ברכס האנס מייר, שגובהה 2,379 מטרים. מרבית שטחי האי מכוסים ביער גשם סבוך. האי נמצא צפונית מערבית לים ביסמרק, בין ים זה לבין האוקיינוס השקט.

== היסטוריה ==
האי יושב לראשונה לפני כ-33,000 שנים על ידי מתיישבים פפואנים מפפואה גינאה החדשה. לפני כ-3,000 שנים התיישבו באי אנשי הלאפיטה.

בשנת 1616 הגיעו האירופאים הראשונים לאי - המלחים ההולנדים יאקוב לה מייר ווילם שוטרן.

בשנות ה-70 וה-80 של המאה ה-18 ניסה המרקיז דה ריי הצרפתי להקים באי מושבה וקרא לאי "צרפת החדשה". המושבה כשלה וניטשה לאחר זמן קצר ולאחר מות 123 מהמתיישבים.

בין השנים 1885–1914 היה האי חלק מהפרוטקטורט הגרמני - גינאה החדשה הגרמנית. האי עצמו נקרא בתקופה זו בשם "נוימקלנבורג" (Neumecklenburg - מקלנבורג החדשה). המתיישבים הגרמנים התפרנסו בעיקר מגידול מטעי דקלים להפקת קופרה.

לאחר תום מלחמת העולם הראשונה עברה השליטה באי לידי מנדט אוסטרלי.

בשנת 1942, במהלך מלחמת העולם השנייה, נכבש האי על ידי הצי הקיסרי היפני אשר בנה בסיס צי גדול בקאביינג. כוחות צי ארצות הברית לא כבשו את האי בשלהי המלחמה, אלא צרו עליו עד כניעת יפן ב-2 בספטמבר 1945.

== תרבות==
מאפיין תרבותי ייחודי של האי הם פסלי הקולאפ המשמשים בטקסי הלוויה וקבורה.

== קישורים חיצוניים ==

* [http://islands.unep.ch/IHD.htm#857 נתוני האי]
* [http://www.ida.liu.se/~g-robek/PNG-NiuAilan.htm נתוני האי] באתר אוניברסיטת לינקופינג
* [http://www.worldstatesmen.org/Papua_New_Guinea.htm ההיסטוריה של פפואה גינאה החדשה]
* [http://www.metmuseum.org/toah/hd/nwir/ho_1981.331.5.htm פסל קולאפ], מוזיאון המטרופוליטן לאמנות
* 

קטגוריה:ארכיפלג ביסמרק
קטגוריה:פפואה גינאה החדשה: איים
יעקב לייזר

רבי יעקב לייזר (כונה: ר' יענקל'ה; ו' בטבת ה'תרס"ז, 23 בדצמבר 1906 – כ"ז בחשון ה'תשנ"ט, 16 בנובמבר 1998) היה האדמו"ר השני מפשעווארסק באנטוורפן.

==תולדותיו==
נולד בעיירה רויג שבמערב גליציה (כיום בפולין), לפעסיל תרצה (בת ר' חיים מקאלב) ולדוד יצחק (בן לייבוש) שהיה חסיד שינאווא. לאחר הגיעו למצוות נסע ללמוד בישיבה בדוקלה אצל רבי דוד טעוולי, ולאחר מכן למד אצל רבי חנה האלברשטם מקאלשיץ שאותו החשיב לרבו המובהק.

בשנת ה'תר"ץ התארס עם אלטא בינה בתו של רבי משה יצחק גווירצמן מפשעווארסק ונישא לה לאחר כחמש שנים. לאחר אירוסיו התמנה לרב ביאשליסק (מערב גליציה, כיום בפולין), למשך כחמש שנים עד מעט לאחר נישואיו. במלחמת העולם השנייה נשלח לסיביר. כששב לאחר המלחמה לפולין התגורר בברסלוי. לאחר חצי שנה עבר לקרקוב שבה שהה חמיו. בשנת ה'תש"ט עבר עם חמיו לפריז ובשנת תשי"ז עברו לאנטוורפן שבבלגיה.

לאחר פטירת חמיו בשנת ה'תשל"ז התמנה לממלא מקומו כאדמו"ר. נפטר בכ"ז בחשוון ה'תשנ"ט ונקבר באוהל חמיו בבית הקברות בהולנד.

רבי יענקל'ה התפרסם כמי שהכיר סיפורי חסידים רבים והעבירם בדייקנות.

==צאצאיו==
* בנו רבי לייבוש לייזר, ממלא מקומו באדמו"רות.
* בתו רחל טויבא (נפטרה בחייו בתשמ"ג), הייתה אשת רבי ברוך כהנא, האדמו"ר מספינקא - אנטוורפן.
* בתו שרה חנה פעסיל הייתה אשת רבי משה אהרן רייך, רבה של קהילת "בית משה אהרן" פשעווארסק.

==ספריו==
* אמרי יעקב - על התורה ומועדים יצא לאור על ידי בנו רבי לייבוש, תש"פ
* זכות אבות - על מועדים ומנהגים
* כתבי קודש (ד' חלקים) - כתבים. יצא לאור על ידי נכדו הרב נפתלי אלימלך רייך
* י"ג אורות (שלושה חלקים) - סיפורים שסיפר על צדיקי פולין וגליציה. חלק ראשון בעיקר על בית צאנז. יצא לאור על ידי חתן בנו רבי לייביש, הרב יוסף נפתלי ווגשל
* "נועם יעקב" חלק א על פרקי אבות יצא לאור תשפ"א על ידי נכדו הרב יוסף צבי בן רבי לייביש רב פשעווארסק במאנסי ארצות הברית 

==קישורים חיצוניים==
* [http://www.jdn.co.il/news/14679 כתבה עליו] באתר אידישע טעגליכע נייעס
* 

קטגוריה:אדמו"רים
קטגוריה:אנטוורפן: רבנים
קטגוריה:חסידי צאנז
קטגוריה:נשיאי כולל חבת ירושלים
קטגוריה:בלגים שנולדו ב-1906
קטגוריה:נפטרים ב-1998
ארון קבורת אלכסנדר

אלכסנדר]]
אלכסנדר מוקדון נלחם ב[[קרב איסוס נגד הפרסים, תגליף מאחד מצדי הארון]]
צד אריות עם מקדונים ופרסים]]
ארון קבורת אלכסנדר הוא ארון קבורה מאבן המעוטר בגילופי תבליט של אלכסנדר מוקדון. הוא נוצר בסוף המאה ה-4 לפנה"ס. העבודה נשתמרה להפליא ונמצאת, נכון ל-2016, במוזיאון לארכאולוגיה של איסטנבול.

== גילוי ופרשנות ==
ארון קבורת אלכסנדר הוא אחד מארבעה ארונות קבורה מגולפים שנמצאו, בשני זוגות, בחפירות שנערכו על ידי אוסמאן המדי ביי בשנת 1887 בנקרופוליס שליד צידון שבלבנון.

תחילה סברו שזהו ארון הקבורה של אבדלונימוס, מלך צידון שמונה על ידי אלכסנדר מיד לאחר קרב איסוס, בשנת 333 לפנה"ס, ומת בשנת 311 לפנה"ס. קרל שפולד הראה בצורה משכנעת שהארון נוצר עוד לפני מותו של אבדלונימוס, בסגנון קלאסי שלא הושפע מעבודותיו של הפסל ליסיפוס.

חוקרים אחדים מאמינים עתה כי הארון נוצר עבור מזאוס - מושל בבל באימפריה הפרסית, שנכנע לאלכסנדר אחרי קרב גאוגמלה בשנת 331 לפנה"ס, נשאר בתפקידו, ומת בשנת 328 לפנה"ס.

== תיאורו ==
הארון עשוי משיש לבן, בסגנון מקדש יווני. הגילופים באחד הצדדים מתארים את אלכסנדר, רכוב על סוסו בוקפאלוס, נלחם בפרסים בקרב איסוס. פולקמאר פון גרייב טען כי יש להשוות את הארון לפסיפס אלכסנדר שהתגלה בפומפיי. לדעתו, האיקונוגרפיה של שניהם נובעת ממקור משותף.

הצד השני של הארון מציג את אלכסנדר צד אריות עם מקדונים ופרסים.

==קישורים חיצוניים==

* [http://www.ancientsites.com/aw/Post/1184041 ?Mazaeus or Abdalonymus] מאת דפנוס קליאס, 22 בינואר 2010, באתר ancientsites.com.

קטגוריה:פסלים (יצירות)
קטגוריה:פיסול יווני
קטגוריה:איסטנבול
קטגוריה:אלכסנדר הגדול
קטגוריה:סרקופגים
קטגוריה:אוסף המוזיאונים לארכאולוגיה של איסטנבול
קטגוריה:לבנון: ארכאולוגיה
התנוונות משולבת סאב-אקוטית של חוט השדרה

התנוונת משולבת סאב אקוטית של חוט השדרה (אנגלית: Subacute Combined Degeneration of Spinal Cord) מצב רפואי המתייחס לניוון העמודות הצידיות והאחוריות בחוט השדרה, לרוב כתוצאה ממחסור בוויטמין B<sub>12</sub>, ולעיתים פחות שכיחות כתוצאה ממחסור בוויטמין E או באטקסיה על שם פרידריך.

== תסמינים קליניים ==
ממצאים פתולוגיים של מחלה זו כוללים אזורים של אובדן מעטפת המיאלין בעמודות אלו. החולים מציגים תמונה קלינית הכוללת חולשה ברגליים, בגו, תחושת נימול ועקצוץ שמחמירות פרוגרסיבית. הסימנים ההתחלתיים כוללים תחושת בגפיים הדיסטליות (כגון, כף היד והרגל), ולאחר מכן התפתחות של שיתוק מוטורי עם אטקסיה. שינויי ראיה ושינויים במצב המנטלי יכולים להתרחש גם הם- שינויי ראיה יכולים לכלול אטרופיה של עצב הראיה וסקוטומה (ליקוי בשדה הראיה המרכזי). שיתוק ספסטי יכול להתפתח עם הזמן, ותחושות מהמערכת הסנסורית כגון תחושות טמפרטורה, ויברציה ומגע נעלמות עם הזמן. סימן בבינסקי חיובי לעיתים נראה במהלך ביצוע בדיקה נוירולוגית. מחסור ממושך בוויטמין B<sub>12</sub> עלול להוביל לנזק לא הפיך למערכת העצבים. 

== בדיקות מעבדה והדמיה ==

בבדיקות מעבדה בחלק מן המקרים קיימת אנמיה מגלובלסטית. רמת ויטמין B<sub>12</sub> היא נמוכה. אם הסיבה למחסור בוויטמין B<sub>12</sub> היא מחלות הקשורות לספיגת ויטמין זה מהמעיים, הרי שמבחן שילינג הוא פתולוגי. 

בדיקות אלקטרופיזיולוגיות מצביעות על מעורבות של עצבים פריפריים, ובדיקת פוטנציאלים מעוררים evoked potentials יכולות להראות אבנורמליות המצביעה על מעורבות של עמודות אחוריות בחוט השדרה. 

MRI הנעשה לחוט השדרה יכול להראות תמונה אבנורמלית של עמודות אחוריות בחוט השדרה.

== טיפול ==
הטיפול יתבצע על ידי מתן ויטמין B<sub>12</sub> על ידי זריקה תוך שרירית פעם ביום למשך שבועיים, ולאחר מכן אחת לשבוע למשך חודשיים ולאחר מכן מדי חודש. 

אצל מטופל הסובל מחוסר משולב בוויטמין B<sub>12</sub> וחומצה פולית, יש לטפל ראשית במחסור הנובע כתוצאה מ-B12, על מנת להימנע מזירוז תהליך של מחלה זו. 

קטגוריה:מחלות ניווניות של מערכת העצבים
קטגוריה:חסכים תזונתיים
תסמונת פרקינסון פלוס

תסמונת פרקינסון פלוס (באנגלית: Parkinson plus syndrome) היא קבוצה של מחלות נוירו-דגנרטיביות המתאפיינות בקליניקה של מחלת פרקינסון (כגון רעד, ריגידיות, ברדיקינזיה, חוסר יציבות תנוחתית) עם מאפיינים נוספים המפרידים בין התסמונת לבין פרקינסון אידיופתי (מסיבה לא ידועה) פשוט. חלק מהמחקרים מחשיבים את מחלת אלצהיימר כחלק מקבוצה זו.

תסמונות אלו, הנקראות גם בשם מחלת פרקינסון א-טיפית, הן לעיתים קשות לאבחנה מבדלת לעומת מחלת פרקינסון עצמה או זו מזו.

==סוגי תסמונות פרקינסון פלוס==
# : מאופיינת בין היתר במצבים של כשל של המערכת האוטונומית, תסמונת שנקראה בעבר Shy dragger syndrome: תסמונת זו מאופיינת במאפיינים פרקינסוניים, אי ספיקה של המערכת האוטונומית המובילה לתת לחץ דם בעמידה, חוסר הזעה, בעיות בתפקוד השליטה על הסוגרים, אימפוטנציה וכן הלאה, כאשר ב-MRI ניתן להבחין בכך שגרעין הפוטמן (Putamen) במוח הוא היפודנסי.
# (Progressive Supranuclear Palsy (PSP: זוהי מחלה אידיופתית הפוגעת בחומר האפור במוח באזורים סאב-קורטיקליים. מחלה זו מאופיינת בברדיקינזיה וריגידיות, אולם המאפיינים העיקריים הם חוסר יציבות בעמידה ונפילות, חוסר שליטה על תנועות וולונטריות של העיניים כגון שליטה על מבט וורטיקלי, דמנציה פרונטו-טמפורלית, דיסארתריה, דיסטוניה ו-pseudobulbar palsy. גברים נפגעים פי שניים יותר מאשר נשים, והמחלה מתחילה בין גיל 45 לגיל 75, ולרוב המוות מתרחש בתוך 2–12 שנים.
# (Corticobasal Degeneration (CBD
# מחלת פיק (סוג של דמנציה)
# (Olivopontocerebellar Atrophy (OPCA: מחלה זו מאופיינת באטקסיה ודיסארתריה (קושי בדיבור) ויכולה להתפתח כמחלה תורשתית או כווריאנט של MSA.

== אבחנה ==
ביצוע הדמיה על ידי SPECT הוא כלי יעיל להערכת האבחנה המבדלת בין מטופלים עם פרקינסון לעומת מטופלים עם תסמונת פרקינסון פלוס.

== טיפול ==
תסמונות אלו מתפתחות באופן מהיר ופרוגרסיבי יותר והן מגיבות פחות לתרופות אנטי-פרקינסוניאניות מאשר מחלת פרקינסון עצמה. עם זאת, המאפיינים הנוספים במחלות אלו יכולים להגיב לתרופות אחרות שאינן ניתנות במחלת פרקינסון.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:הפרעות חוץ-פירמידיות ותנועתיות
קולאפ

קולאפ מדרום [[ניו אירלנד]]
קולאפ היא צלמית אבן גיר המיוצרת כחלק מטקס הקבורה באזור פונאם (Punam) שבדרום האי אירלנד החדשה שבארכיפלג ביסמרק בפפואה גינאה החדשה.

תושבי האי מפסלים צלמיות אלה מתוך אמונה שהם מחזיקים את הנשמה של הנפטר. כל צלמית גולפה תוך התחשבות במראו הפיזי של הנפטר ולכל צלמית מראה שונה. הצלמית מייצגת דמות עומדת זקופה, כאשר שתי ידי הדמות אחוזות זו בזו לפני בטנה של הדמות. על פי רוב הדמות מעוטרת בתכשיטים מפוסלים, ולראשה תסרוקת האופיינית לאדם אותו היא מייצגת.

הצלמיות הוצגו במהלך טקסי הלוויה, ונועד לשמש כביתה של נשמת הנפטר לאחר מותו, במקום הגוף. על פי האמונה המקומית, בלא צלמית זו הנשמה או הרוח תנוד בכפר ותגרום נזקים לאנשי הכפר החיים. לאחר תקופה מסוימת הוצאו הצלמיות מבקתת הנפטר ונופצו בטקס דתי, על מנת לאפשר לנשמת הנפטר להמשיך לעולם הבא. מסיבה זו נדירים פסלים אלה שנותרו שלמים עד ימינו; מספר מועט של פסלים נותרו שלמים, לרוב - מחשש לשחרור נשמה של אישיות מסוימת, והפסלים ניתנו לזרים על מנת להרחיק את הנשמה מהכפר, ורק פסלים אלה שרדו. 

התפשטות הנצרות באי בשלהי המאה ה-19 הביאה להפסקת השימוש בצלמיות אלה.

==קישורים חיצוניים==

*[http://cs.nga.gov.au/Detail.cfm?IRN=166453 צלמית קולאפ נשית] באתר הגלריית הלאומית של אוסטרליה
*[http://www.metmuseum.org/toah/hd/nwir/ho_1981.331.5.htm צלמית קולאפ גברית] באתר מוזיאון המטרופוליטן לאמנות

קטגוריה:פפואה גינאה החדשה: תרבות
מדונה ליטה

מדונה ליטה (Madonna Litta) היא יצירה מהמאה ה-15 המתארת את מרים המחזיקה בזרועותיה את בנה ישו שצוירה על ידי לאונרדו דה וינצ'י ומוצגת כיום במוזיאון הארמיטאז' בסנקט פטרבורג, רוסיה.

יש העתקים רבים של היצירה שצוירו על ידי ציירים אחרים מתקופת הרנסאנס, סקיצה ראשונית של היצירה שלאונרדו צייר את ראשה של מרים, מוצג בלובר. התנוחה מביכה של הילד, לעומת זאת, הובילה חוקרים מסוימים לייחס חלקים מהציור בולטראפיו, תלמיד של לאונרדו. רמזים אחרים שתורמים לעובדה שהציור הזה הושלם על ידי אחד מתלמידיו של לאונרדו כוללים את קווי המתאר הקשים של המדונה והילד, כמו גם הנוף הרגיל.

עבודה זו צוירה עבור שליטי בית ויסקונטי של מילאנו ועברה במהרה למשפחת ליטה, שהיצירה הייתה בחזקתה במשך מאות שנים. בשנת 1865, רכש אלכסנדר השני, קיסר רוסיה את היצירה מידי הרוזן ליטה והוא הפקיד את הציור במוזיאון הארמיטאז', בו מוצגת עד היום. הציור הוצג בקצרה בסרט צופן דה וינצ'י מ-2006.

==קישורים חיצוניים==

קטגוריה:לאונרדו דה וינצ'י: ציורים

קטגוריה:ציורי שמן
קטגוריה:ארמיטאז': ציורים
קטגוריה:סנקט פטרבורג: יצירות אמנות
קטגוריה:ציור של תקופת הרנסאנס
קטגוריה:המדונה והילד
קטגוריה:ציורים מהמאה ה-15
מדונה בנואה

מדונה בנואה (Benois Madonna) או "המדונה עם הפרחים" היא אחת משתי מדונות שצוירו על ידי לאונרדו דה וינצ'י, כפי שהוא עצמו אמר, באוקטובר 1478. היצירה השנייה היא המדונה עם הציפורניים שמוצגת בגלריה פינאקוטק הישנה (Alte Pinakothek), במינכן.

סביר להניח כי המדונה בנואה הייתה העבודה הראשונה שצייר לאונרדו באופן עצמאי ולא בהוראת אדונו ורוצ'יו. ישנן שתי סקיצות ראשוניות של לאונרדו של היצירה, במוזיאון הבריטי.

מראה המדונה והילד עם פרחים הוכיח שהוא אחד הפופולריים ביותר של לאונרדו. היצירה הועתקה באופן נרחב על ידי אמנים צעירים, בהם רפאל, שגרסה משלו (המדונה פינקי) נרכשה בשנת 2004 על ידי הגלריה הלאומית בלונדון.

במשך מאות שנים, המדונה בנואה נחשבה ליצירה אבודה. בשנת 1909, האדריכל ליאון בנואה הציגה באופן סנסציוני בסנקט פטרבורג במסגרת אוסף האמנות של אביו. הציור הובא כנראה מאיטליה לרוסיה על ידי המומחה אלכסנדר קורסקוב בין השנים 1790–1798. עם מותו של קורסקוב, היא נמכרה על ידי בנו לסוחר מאסטרחן, שאפושניקוב, תמורת 1,400 רובל וכך עברה בירושה למשפחת בנואה בשנת 1880. לאחר סכסוך גדול בדבר הייחוס, מכר ליאון בנואה את הציור למוזיאון ההרמיטאז' הקיסרי בשנת 1914. מאז, היצירה מוצגת בסנקט פטרבורג.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:לאונרדו דה וינצ'י: ציורים

קטגוריה:ציורי שמן
קטגוריה:ארמיטאז': ציורים
קטגוריה:סנקט פטרבורג: יצירות אמנות
קטגוריה:ציור של תקופת הרנסאנס
קטגוריה:המדונה והילד
קטגוריה:ציורים מהמאה ה-15